Document ID: 32004R0877

Komisijas Regula (EK) Nr. 877/2004
(2004. gada 29. aprīlis),
ar ko paredz sīki izstrādātus noteikumus par to, kā piemērot Regulu (EK) Nr. 2200/96 attiecībā uz dažu svaigu augļu un dārzeņu tirgos reģistrēto cenu paziņošanu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1996. gada 28. oktobra Regulu (EK) Nr. 2200/96 par augļu un dārzeņu tirgus kopīgo organizāciju [1], un jo īpaši tās 28. panta 2. punktu,
tā kā:
(1) Padomes Regulā (EK) Nr. 2200/96 prasīts, lai dalībvalstis paziņo Komisijai dažu svaigu augļu un dārzeņu cenas, kas reģistrētas reprezentatīvos tirgos. Sīki izstrādātus noteikumus par šīs prasības īstenošanu paredzēja Komisijas Regulā (EK) Nr. 659/97 [2], kuru atcēla ar Komisijas 2004. gada 21. janvāra Regulu (EK) Nr. 103/2004, ar ko paredz sīki izstrādātus noteikumus par to, kā piemērot Padomes Regulu (EK) Nr. 2200/96 attiecībā uz intervences pasākumiem augļu un dārzeņu nozarē [3]. Tādēļ jāpieņem jauni sīki izstrādāti noteikumi par dažu svaigu augļu un dārzeņu tirgos reģistrētu cenu paziņošanu un skaidrības labad šie noteikumi jānodala no sīki izstrādātajiem noteikumiem par intervences un atsaukšanas pasākumiem augļu un dārzeņu nozarē.
(2) Komisijai nosūtītajām produktu cenām jābūt salīdzināmām. Tādēļ visā Kopienā jāpiemēro pietiekami saskaņota definīcija par tirdzniecības posmu, noformējumu, kvalitātes klasi un, attiecīgā gadījumā, par šķirni vai tipu. Jānosaka arī dažādie reprezentatīvie tirgi katram attiecīgajam produktam. Turklāt dalībvalstīm attiecīgā gadījumā jāsniedz Komisijai vajadzīgie paskaidrojumi par metodēm un kritērijiem, kas izmantoti attiecīgo cenu aprēķināšanā.
(3) Lai nodrošinātu ātru informācijas apriti, jāizmanto elektroniskie datu pārsūtīšanas līdzekļi.
(4) Pārredzamības interesēs Komisijai jāinformē dalībvalstis par cenām, kas reģistrētas visā Kopienā, un par vidējo cenu Kopienā.
(5) Šajā regulā paredzētie pasākumi ir saskaņā ar Svaigu augļu un dārzeņu pārvaldības komitejas atzinumu,
IR PIEŅĒMUSI ŠO REGULU.
1. pants
1. Cenas, kas jāreģistrē saskaņā ar Regulas (EK) Nr. 2200/96 28. panta 1. punktu, ir iepakošanas vietas cenas par sašķirotiem, iepakotiem un - attiecīgā gadījumā - uz paliktņiem novietotiem I klases produktiem, un šīs cenas izsaka eiro par 100 kilogramiem tīrā svara.
2. Regulas (EK) Nr. 2200/96 28. panta 1. punktā minētos reprezentatīvos tirgus dalībvalstis nosaka, pamatojoties uz vienu no šādiem darījumu veidiem:
a) darījumi, kas veikti fiziski konstatējamos tirgos (vairumtirgi, izsoles un citas vietas, kur fiziski tiekas piedāvājums un pieprasījums) ražošanas apgabalā;
b) tiešie darījumi starp ražotājiem ražošanas apgabalā un individuālajiem pircējiem (vairumtirgotāji, tirgotāji, izplatīšanas centri un citi tirgus dalībnieki);
c) iepriekš a) un b) apakšpunktā minēto darījumu veidu apvienojums.
Reprezentatīvo tirgu saraksts ir pievienots šīs regulas pielikumā.
2. pants
Dalībvalstis ik nedēļu ne vēlāk kā trešdien plkst. 12:00 (Briseles laiks) nosūta Komisijai paziņojumu par pielikumā uzskaitītajiem produktiem, un šajā paziņojumā attiecībā uz katru tirdzniecības dienu norāda vidējo cenu (eiro par 100 kilogramiem), kas pielikumā uzskaitītajos tirgos prasīta par pielikumā norādīto tipu un/vai šķirņu un lielumu un/vai kvalitātes produktiem un par kādu ir notikuši darījumi, kā minēts 1. panta 2. punktā.
Šos paziņojumus nosūta, izmantojot Komisijas norādīto elektronisko sistēmu.
Komisija šo informāciju nosūta dalībvalstīm, norādot arī Kopienas vidējo cenu katram attiecīgajam produktam.
3. pants
1. Pēc Komisijas pieprasījuma dalībvalstis paziņo metodi, ko tās izmanto, lai aprēķinātu 2. panta pirmajā daļā minēto vidējo cenu.
Ja norādītās attiecīgo tipu un/vai šķirņu produktu cenas attiecas uz pielikumā neminētiem lielumiem un/vai noformējumu, tad dalībvalstis var izmantot konversijas koeficientus, lai aprēķinātu vidējo cenu par produktiem, kam atbilst pielikumā minēti lielumi un/vai noformējums. Konversijas koeficientu noteikšana ir šā punkta pirmajā daļā minētās metodes sastāvdaļa.
2. Vajadzības gadījumā Komisija izstrādā kopējas pamatnostādnes par 1. punktā minēto metodi.
4. pants
Šī regula stājas spēkā divdesmitajā dienā pēc publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 29. aprīlī

Labels: 12
2
17
6